Folketing
2008-02-20

For det tredje: Debatten er jo undervejs kommet til at dreje sig om mange ting. Der er også blandet ting ind i nattens uroligheder og optøjer, som ikke har noget med den sag at gøre. Og lad os holde fast i sagens kerne. Det centrale er, at de danske myndigheder har grebet ind og forhindret et terrorrelateret mord. Genoptrykningen af Muhammedtegningen i danske aviser skete som baggrundsdokumentation for den afværgede terrorhandling som en del af ytringsfriheden, som en del af pressefriheden her i landet og ikke for at krænke nogens følelser. I Danmark er der frihed til ikke blot at tænke og tale, som man vil, men også at tegne, som man vil. Men som jeg tidligere har slået fast ved gentagne lejligheder, fordømmer jeg selvfølgelig enhver udtalelse, handling eller tilkendegivelse, som forsøger at dæmonisere mennesker på baggrund af deres religion eller etniske baggrund. Jeg vil gerne slå fast som en selvfølge, at den danske regering respekterer alle trossamfund og alle menneskers religiøse følelser, men i Danmark har vi altså ytringsfrihed. Vi har pressefrihed.